અમદાવાદથી ૬૫ કિમી દૂર આવેલ અરણેજ પાસે માતા બુટભવાનીનું પ્રસિદ્ધ મંદિર આવેલું છે. અરણેજમાં બુટભવાની માતા અંગેનો ઇતિહાસ એવો છે કે વડોદરાના દામાજી ગાયકવાડ અરણેજના કારભારી હતા. તેમણે અરણેજના પાદરમાં લશ્કરની છાવણી નાખેલી ત્યારે તેમને અને અંગ્રેજ વાઇસરોયને માતાજીના પરચા મળેલા. તેઓ માતાજીમાં વિશ્વાસ કરવા લાગ્યા. અરણેજ ગામ ગાંગડ સાણંદ ભાયાતમાં આવતું હોવાથી તેના કારભારીને બોલાવી અરણેજ ગામમાં બુટભવાનીને નામે તાંબાનાં પતરાં પર લખીને ચરણે ધર્યું. ત્યારથી માતાજી ‘રાજરાજેશ્વરી’ના નામથી ઓળખાયાં. શ્રાવણ વદ અમાસ અને ચૈત્ર સુદ બારશ એમ બે મોટા ઉત્સવ થાય છે. ચૈત્ર સુદ બારશ અને પૂનમે મોટો મેળો ભરાય છે અને નવરાત્રિના નવે નવ દિવસ વાતાવરણ ભક્તિમય રહે છે.